
      Karin Haugane

      Ruiner av forbindelse

      Et episk dikt

      (Ostinato)

      Gyldendal

   
      KAPITTEL 1

      
         
            I

            Gjennom vinduet.

            Fakkelskjær.

            I mørket.

            I kammerset. Svakt lys.

            Vannet som bobler.

            Venting.

            Blodet, laknene.

            Glødende hender.

            Rop. Det våte hodet.

            Skikkelsene. Kvinnene.

            Talglyset renner.

            Stemmen.

            Lin, bomull.

            Rødt hår. Svart hår.

            Lepper.

            Skrik.

            Blårød kropp.

            På morens mage.

            Lår. Hvisking.

            Smerte. Sang.

            Stemmens ilske klor.

            Så så. Vuggende vuggende.

            Klipp. Tepper og gråt.

            Så så. Så så. Så så. Såå så.

            «Liti jente sat på trammen. Liti jente græt.

            Kvi græt du liti jente når alle æ så gla’

            Kvi græt du liti jente når alle æ så gla’.»

            II

            Det lille hodet.

            Skinnlua.

            I sleden.

            Mannen løper.

            I dyp snø.

            Hopper av og på.

            Mana. Hesten.

            I full fart.

            Inn på tunet.

            Hun løftes ut. Bæres opp.

            I en stor seng. Smiler.

            I et stort rom.

            Det er is på rutene.

            Gutten sitter på skammelen.

            Snakker. Snakker.

            «Ligg du kje med nevane under eine

            kinnet og ser på meg, kjæm englane.

            Kysser deg. Skysser deg. Heim te Gud.»

            III

            Rosa kinn. Skjæret.

            Bak svarte, rette vipper.

            Glansen. I håret.

            Øynene. Grønne i dypet.

            Bølger lyder ut. Smale munnen.

            Overall. Gul lue. Snøresko.

            Han er større. Hvitere

            kinn. Sterkere hender.

            Den lyseblå jakka.

            De sitter i sandkassa.

            Klesvasken slår i vinden.

            Katten ligger på trammen.

            Ungene i huset.

            Stemmer. Latter og hyl.

            Døra som slås igjen.

            En natt. Det gråter fra annen etasje,

            går i trappene. Står hun på trammen.

            I hvite nattkjolen. Fylt av små blomster.

            Det går i grusen. Noen lyser.

            «Hente!» Skriket inn i natta.

            Filledokka i sanden.

            Det hoster. I første etasje. Gutten

            mister. Lyden blir blåere. De dunker ham

            i ryggen. Opp og ned. Roper navnet.

            Skriket inn i natta. Våt munn

            presser hardt på saltspor.

            Væte. På lille handa.

            Han ligger. I eske. Med kvister på.

            De går til kapellet. Graver ham ned.

            Synger. Over den lille pusten.

            Hestevogn rister på kjerreveien.

            Mora går. Ser i bakken. Ungene

            står ved veien. Roper.

            «Ennå ein dau. Ennå ein dau.

            Dei fø’er blå ungar. I første etasje.

            Blå ungar. I første etasje.»

         

      

   
      KAPITTEL 2

      
         
            I

            Rulle ned. I gresset. Tønne.

            Bål ved elva. Stille flyt.

            «Søstra mi vil drukne.»

            Kornet. Gult og falmet.

            Potetgress. Grå himmel. Kaninene.

            Mora spiser ungen.

            Ku med stige på metallbeslåtte horn. Dokka ligger i gresset. Stikkes sauen. Blodet
                  fosser i spannet. Varm pølse på bordet. «Bror min spyr.»

            Hesten skal parres. Langt lem. Bølge. Mana slenger i været. Hundene henger sammen.
                  Rister rister. Stor tykk gris skjelver. I kramper. Trynet mot lufta.

            Kyssing på dass. Tre jenter på veien. Hvem er for hvem? «Underbuksa di heng ne’afor!»
                  Å ikke få sagt. «Bror min grin. Spør hå eg ska.»

